Premierul Marcel Ciolacu a anunțat, joi, înaintea ședinței de guvern, aprobarea majorărilor salariale pentru anumite categorii de bugetari. Anunțul premierului vine după ce o parte din bugetarii care vor primi bani în plus s-au arătat nemulțumiți și au cerut o majorare mai mare. Proiectul de ordonanță inițiat de ministerul Muncii care prevede majorarea cu 10% a unor salarii a primit aviz negativ din partea Consiliului Economic și Social, avizul fiind însă consultativ.
„Începem prin a rezolva unele inechități existente în rândul personalului bugetar. Aprobăm o majorare salarială cu 10% în două tranșe, iunie și septembrie, pentru mai multe categorii de salariați din administrația centrală și locală. Vorbim în special despre angajații din cultură, de la Registrul Comerțului, agențiile de mediu și funcționarii din primăriile sub 20 de mii de locuitori. Sunt zone rămase în urmă cu salarizarea față de restul bugetarilor și era corect să luăm o decizie în raport cu cât permit finanțele țării în acest an”, a anunțat premierul.
Marcel Ciolacu a vorbit și despre nemulțumirile celor care cer salarii mai mari. Premierul spune că „structurile de personal” din Guvern și Parlament pot fi „mai suple”. „Din economiile făcute pot fi mărite apoi salariile celor care merită”, a spus premierul.
„Am văzut că există nemulțumiri față de această majorare, considerată prea mică. Chiar în Guvern, sunt angajați care protestează susținând că muncesc prea mult pentru 1000 și ceva de euro pe lună! Cred că atât la Guvern, cât și la Parlament, putem găsi soluții pentru structuri de personal mai suple. Din economiile făcute pot fi mărite apoi salariile celor care merită. Și ministerele restante trebuie să finalizeze reorganizarea până pe 30 iunie, ca să reducem numărul bugetarilor, cum s-a întâmplat în fiecare lună din acest an!” a declarat Marcel Ciolacu.
„Lămurim și subiectul decontării unor cheltuieli pentru ochelari și dăm posibilitatea angajatorilor să ofere această facilitate salariaților, în limita a 500 de lei de persoană. Am plafonat această sumă după ce unii funcționari publici s-au gândit că-și pot deconta ochelari de fițe, care costă mii de lei”, a mai spus acesta.
Bugetarii din Parlament și Guvern resping majorările propuse. Polițiștii cer și ei salarii mai mari și spun că vor boicota alegerile
Funcționarii din Guvern și Parlament sunt nemulțumiți de majorările promise de premierul Marcel Ciolacu, după ce ministerul Muncii a pus în dezbatere publică un proiect de ordonanță care prevede majorări de salarii în două tranșe: 5% în iunie și încă 5% în luna septembrie. Reprezentanții acestora susțin că majorarea promisă de Guvern este, în fapt, de doar 5%, pentru că se raportează la salariul din luna decembrie 2023, care ulterior a fost majorat la începutul anului cu 5%. În cazul funcționarilor din primăriile din localitățile cu sub 20.000 de locuitori, aceștia au anunțat că vor renunța la acțiunile de protest, dacă guvernul va adopta ordonanța care le majorarează veniturile cu 10% din luna iunie.
Sindicatul național al polițiștilor a transmis, miercuri, că dacă Guvernul nu va majora cu 10% și salariile polițiștilor, aceștia vor boicota „apropiatului scrutin electoral”.
„Apreciem că este necesară remedierea situației în cauză, fapt pentru care se impun, la nivelul Guvernului pe care îl conduceți și al coaliției de guvernare, toate demersurile necesare pentru includerea noastră între familiile ocupaționale care vor beneficia de majorarea salarială propusă, de 10%. Pe această cale, vă readucem la cunoștință faptul că, în funcție de poziționarea Guvernului față de revendicările noastre, vom decide dacă este necesară declanșarea unui nou conflict de muncă, ce poate conduce inclusiv la boicotarea apropiatului scrutin electoral, dat fiind faptul că vom solicita ca polițiștii să nu asigure paza secțiilor electorale”, se arată într-un comunicat de presă al sindicatului.
Majorările propuse de Guvern vin în contextul în care executivul deja a amânat o restructurare a cheltuielilor bugetare și măsuri de austeritate pentru sectorul public. Totodată, în acest moment, Guvernul și Banca Mondială lucrează la o nouă lege a salarizării care trebuie să reașeze toate salariile din sectorul public.
De asemenea, Comisia Europeană a înrăutățit prognoza de deficit pentru România și a avertizat că deficitul guvernamental va urca la 6,9% din PIB în 2024 şi la 7% din PIB în 2025 din cauza creşterii cheltuielilor. În prognoza publicată în toamna anului trecut, Comisia a arătat că se aşteaptă ca deficitul guvernamental al României să se reducă, de la un nivel de 6,3% din PIB prognozat la acea dată pentru 2023, până la 5,3% din PIB în 2024 şi 5,1% din PIB în 2025, ca urmare a măsurilor de consolidare fiscală ce urmau să fie implementare în luna ianuarie 2024. În documentul publicat miercuri, însă, CE precizează că deficitul guvernamental este aşteptat să rămână la un nivel ridicat pe întreaga perioadă a intervalului de prognoză.